Muletasha Yehova pa fyo aba Kapekape
YEHOVA LESA ni kapekape. (Yakobo 1:17) Fyonse ifyo abumba filanga ukuti ni kapekape. Alipanga intanda ishingi nga nshi mu muulu, kabili alimesha ifimenwa ifisuma kabili ifingi pe sonde.—Amalumbo 65:12, 13; 147:7, 8; 148:3, 4.
Uwalembele Amalumbo 104 alitashishe sana Yehova pa fyo abumba, e co alembeele ulwimbo ulwa ku mulumbanya. Bushe na imwe nga mwabelenga amashiwi yaba muli ili ilumbo, mulatasha Yehova nga filya uwalembele amalumbo alemutasha? Atile: “Nkembila Yehova inshita yonse iya mweo wandi; Nkalalumbanya Lesa wandi pa filimba ilyo ndipo.” (Amalumbo 104:33) Bushe na imwe mulafwaya ukulalumbanya Yehova?
ICA KUMWENAKO ICISUMA ICA BUKAPEKAPE
Yehova afwaya ukuti na ifwe tube bakapekape nge fyo aba. Yehova alatweba ico tulingile ukubela bakapekape. Alengele umutumwa Paulo alembe ukuti: “Konkomesha aba fyuma muli cino calo ukuti belaitakisha, nangu ukucetekela ifyuma ifishibelelela, lelo balecetekela Lesa, uutupeela ifintu fyonse ifyo tuipakisha; ubebe ukulacita ifisuma, ukulabomba sana imilimo iisuma, ukuba bakapekape, abaiteyanya ukupako bambi, pa kucita ifi bakaisungila abene umufula uusuma uwa kukuulapo ku ntanshi, no yu mufula ukaba e cuma cabo, pa kuti bekatishe ku mweo wine wine.”—1 Timote 6:17-19.
Muli kalata ya bubili iyo Paulo alembeele abena Korinti, alilondolwele ico tufwile ukubela bakapekape. Atile: “Onse acite umo apangile mu mutima wakwe, te kupeela na mutimako nangu mu kupatikishiwa, pantu Lesa atemwa uupeela ne nsansa.” (2 Abena Korinti 9:7) Ni bani banonkelamo nga tuli bakapekape? Paulo alandile ukuti tulafwa ababulishe, e lyo kabili nga twabafwa Yehova alatupaala.—2 Abena Korinti 9:11-14.
Lyena Paulo alandile pa bushininkisho ubukalamba ubulanga ukuti Lesa ni kapekape, atile: “Ala natuletasha Lesa pa bupe bwakwe ubushaikulila.” (2 Abena Korinti 9:15) Pa fya “bupe” fya kwa Yehova paba ne fintu ifisuma ifyo atupeela ukupitila muli Yesu Kristu. Te kuti tukwate na mashiwi ya kulondolola bwino bwino ifyo ubupe bwakwe bwacindama.
Kuti twalanga shani ukuti tulatasha pali fyonse ifyo Yehova na Yesu batucitila, e lyo ne fyo bakatucitila ku ntanshi? Inshila imo iyo twingalangilamo ukuti tulatasha kulabomfya inshita yesu, amaka yesu, e lyo ne fyo twakwata ku kupepa Yehova na ku kwafwa abantu ukusambilila pali ena. Nampo nga twalikwata ifintu ifingi nelyo iyo, kuti twaba bakapekape.—1 Imilandu 22:14; 29:3-5; Luka 21:1-4
bem_Latn bem_Latn bem_Latn bem_Latn bem_Latn bem_Latn bem_Latn bem_Latn